ยาสูบ-อบจ.สอบภาษีบุหรี่นอก
โรงงานยาสูบ จับมือ อบจ.สอบภาษีบำรุงทัองที่ของบริษัทบุหรี่นอก หลังรายได้หายอื้อ
29 เม.ย. 2558

โรงงานยาสูบ จับมือ อบจ.สอบภาษีบำรุงทัองที่ของบริษัทบุหรี่นอก หลังรายได้หายอื้อ
น.ส.ดาวน้อย สุทธินิภาพันธ์ รักษาการแทนผู้อำนวยการยาสูบ เปิดเผยว่า โรงงานยาสูบ (รยส.) ได้ลงนามบันทึกความเข้าใจกับสมาคมองค์การบริหารส่วนจังหวัดแห่งประเทศไทย (อบจ.) เพื่อร่วมจัดทำระบบข้อมูลการชำระภาษีบำรุง อบจ.ทั่วประเทศ ที่สามารถตรวจสอบยอดขายและการจ่ายภาษีของ รยส. และบริษัทบุหรี่ต่างประเทศ เนื่องจากพบว่า อบจ.จัดเก็บภาษีไม่ได้ตามเป้า โดยตั้งไว้ปีละ 3,200 ล้านบาท เชื่อว่าการร่วมมือในครั้งนี้จะทำให้การจัดเก็บภาษีของ อบจ.มีประสิทธิภาพมากขึ้น
ทั้งนี้ ยอดการจัดเก็บภาษีของ อบจ.ปีละ 3,200 ล้านบาท แบ่งเป็น การชำระภาษีบำรุงของ รยส.ปีละ 2,400 ล้านบาท และการชำระภาษีบำรุงของบริษัทบุหรี่ต่างประเทศ 800 ล้านบาท ที่จัดเก็บได้เพียง 200 ล้านบาทเท่านั้น โดยการตรวจสอบ พบว่า มีบริษัทบุหรี่ต่างประเทศอื่นๆ ไม่ชำระภาษีบำรุง ส่งผลให้ อบจ.ขาดรายได้จำนวนมาก 
อย่างไรก็ตาม สิ่งที่ อบจ.ต้องดำเนินการเร่งด่วน เพื่อจัดการบุหรี่ต่างประเทศที่ไม่เคยยื่นภาษีบำรุง คือการให้เจ้าหน้าที่ อบจ.ลงพื้นที่สำรวจบุหรี่ต่างประเทศที่จำหน่ายในแต่ละจังหวัดทั่วประเทศ หรือจ้างนักศึกษาสำรวจข้อมูล รวมทั้งต้องวิจัย สำรวจพฤติกรรมร้านค้าและผู้บริโภค เพื่อใช้ตรวจสอบเอกสารของบุหรี่ต่างประเทศ ว่าชำระภาษีถูกต้องตามกฎหมายหรือไม่
น.ส.ดาวน้อย กล่าวถึงกรณีที่กระทรวงการคลังขอให้รัฐวิสาหกิจนำส่งรายได้เพิ่ม 5-6 หมื่นล้านบาท ว่า ปัจจุบัน รยส.เป็นรัฐวิสาหกิจที่นำเงินส่งเข้ารัฐมากที่สุด โดยนำส่งกว่า 88% ของกำไร 6,000 ล้านบาท จึงไม่สามารถนำส่งได้เพิ่มอีก และยังเป็นรัฐวิสาหกิจที่นำส่งเงินให้แก่รัฐทางตรงและทางอ้อมปีละกว่า 1 แสนล้านบาท 
สำหรับผลการดำเนินงาน2 ไตรมาสปีงบประมาณ 2558 พบว่า เป็นไปตามเป้า โดยเฉพาะเดือน มี.ค. ที่มียอดขายเพิ่มกว่า 100%เนื่องจากผู้ประกอบการมีการกักตุนสินค้า เพราะได้รับผลกระทบจากการประกาศใช้ พ.ร.บ.กองทุนพัฒนาการกีฬาแห่งประเทศไทย ที่ต้องนำส่งรายได้เพิ่มขึ้น 2% ทำให้ราคาขายปลีกปรับตัวสูงขึ้น แต่จะกระทบยอดขายเดือน เม.ย. ที่ลดลงกว่า 30% ขณะนี้กระทรวงการคลังจึงต้องออกหนังสือเร่งรัดยอดขาย และคาดว่าภายใน 2 เดือนหลังจากนี้ ยอดขายของ รยส.จะกลับเข้าสู่ภาวะปกติ